Xalqaro tiklanish va taraqqiyot banki ishtirokida “Farg‘ona vodiysida qishloq tadbirkorligini rivojlantirish” loyihasini amalga oshirish chora-tadbirlari to‘g‘risida

Qishloq xo‘jaligi sohasida iqtisodiy tizimni yanada chuqur isloh qilish, qishloq xo‘jaligi mahsulotlarini yetishtirish va qayta ishlash, qishloq joylarda xizmat ko‘rsatish tizimini kengaytirish, shuningdek, turizm va hunarmandchilikni rivojlantirish, Andijon, Namangan va Farg‘ona viloyatlarida yangi ish o‘rinlarini yaratish, Jahon banki bilan hamkorlikni yanada kengaytirish maqsadida:
 1. Quyidagilar:
 2019-yil 21-martda Jahon bankining Direktorlar kengashi tomonidan O‘zbekiston Respublikasida “Farg‘ona vodiysida qishloq tadbirkorligini rivojlantirish” loyihasini (keyingi o‘rinlarda Loyiha deb yuritiladi) moliyalashtirish uchun Xalqaro tiklanish va taraqqiyot bankining 5 yillik imtiyozli davrni o‘z ichiga olgan holda 25 yil muddatga 200 mln AQSh dollari miqdoridagi qarz ajratilishi ma’qullangani;
 2019-yil 11-aprelda O‘zbekiston Respublikasi va Xalqaro tiklanish va taraqqiyot banki o‘rtasida qarz bitimi imzolangani;
 Loyihaning umumiy qiymati 300,6 mln AQSh dollari ekvivalentini, shundan O‘zbekiston Respublikasining ulushi — 100,6 mln AQSh dollari, shu jumladan soliq va bojxona to‘lovlari bo‘yicha imtiyozlar berish, investitsiya davrida moliyaviy xarajatlarni to‘lash shaklidagi ulush — 64 mln AQSh dollari ekvivalentini va Loyiha ishtirokchilarining (benefitsiarlar) ulushi — 36,6 mln AQSh dollari ekvivalentini tashkil etishi ma’lumot uchun qabul qilinsin.
 2. Belgilansinki:
 Loyiha Andijon, Namangan va Farg‘ona viloyatlarida amalga oshiriladi;
 O‘zbekiston Respublikasi Qishloq xo‘jaligi vazirligi Loyihani o‘z vaqtida va to‘liq amalga oshirish, uni muvofiqlashtirish va boshqarish, Loyihani amalga oshirish davrida monitoring va hisobotni yuritish uchun mas’ul ijro etuvchi organ hisoblanadi;
 Loyiha doirasida kredit mablag‘larini o‘zlashtirish 2019-yil sentyabr oyidan boshlanadi;
 Xalqaro tiklanish va taraqqiyot bankidan olingan qarz O‘zbekiston Respublikasi Moliya vazirligi tomonidan qaytariladi.
 3. Quyidagilar:
 “Farg‘ona vodiysida qishloq tadbirkorligini rivojlantirish” loyihasi texnik-iqtisodiy asosi va uning asosiy ko‘rsatkichlari 1-ilovaga muvofiq;
 “Farg‘ona vodiysida qishloq tadbirkorligini rivojlantirish” loyihasi bo‘yicha Xalqaro tiklanish va taraqqiyot bankining qarzidan foydalanish sxemasi 2-ilovaga muvofiq;
 “Farg‘ona vodiysida qishloq tadbirkorligini rivojlantirish” loyihasi doirasida Xalqaro tiklanish va taraqqiyot bankining qarzini so‘ndirish, komissiya va foiz to‘lovlarini amalga oshirish prognoz grafiki 3-ilovaga muvofiq;
 “Farg‘ona vodiysida qishloq tadbirkorligini rivojlantirish” loyihasini amalga oshirish bo‘yicha “Yo‘l xaritasi” 4-ilovaga muvofiq;
 mazkur qarorning ijrosini ta’minlash bo‘yicha amaliy chora-tadbirlar rejasi 5-ilovaga muvofiq tasdiqlansin.
 4. Agentlik O‘zbekiston Respublikasi Moliya vazirligi va Markaziy banki bilan birgalikda bir oy muddatda Loyiha doirasida beriladigan qarzni qayta moliyalashning muddatlari va shartlari, subloyihalarni tanlash va ularni baholash mezonlarini belgilagan holda, Xalqaro tiklanish va taraqqiyot bankining qarzidan foydalanish tartibini ishlab chiqsin hamda tasdiqlasin.
 5. O‘zbekiston Respublikasi qishloq xo‘jaligi vaziri, Agentlik bosh direktori, Andijon, Namangan va Farg‘ona viloyatlari hokimlari zimmasiga 2019 — 2025-yillar davomida Loyiha doirasidagi tadbirlarni samarali amalga oshirish uchun zarur shart-sharoitlarni ta’minlash, Xalqaro tiklanish va taraqqiyot banki hamda O‘zbekiston Respublikasi qonunchiligi talablari va tartib-taomillariga muvofiq zarur hisobotlar va hujjatlarning o‘z vaqtida tayyorlanishi hamda taqdim etilishini tashkil qilish yuzasidan shaxsiy mas’uliyat yuklansin.
 6. O‘zbekiston Respublikasi Investitsiyalar va tashqi savdo vazirligi, Iqtisodiyot va sanoat vazirligi, Moliya vazirligi Loyiha O‘zbekiston Respublikasining Investitsiya dasturlariga belgilangan tartibda kiritilishini ta’minlasin.
 7. O‘zbekiston Respublikasi moliya vaziriga O‘zbekiston Respublikasi nomidan Xalqaro tiklanish va taraqqiyot banki tomonidan ajratiladigan qarzni qayta kreditlash bitimlarini imzolash, shuningdek, ularga Agentlik va Loyihada ishtirok etuvchi O‘zbekiston Respublikasining tijorat banklari bilan kelishilgan holda tegishli o‘zgartishlar kiritish vakolati berilsin.
 8. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosari — moliya vaziri D.A. Qo‘chqorov zimmasiga yuklansin.